**Üldised nõuded loovtöö kavandamisel, vormistamisel ja esitlemisel**

**1.Teema valik**

Teema valikul lähtub õpilane oma võimetest, teadmistest ja huvidest ning juhendaja nõuannetest, aga ka teema praktilisusest teatud probleemi lahendamisel.

Õpilasel on võimalik teema valikul kasutada ka kooli poolt pakutavate teemade nimekirja.

Loovtöö teema valikul on soovitatav silmas pidada:

• teema aktuaalsust ja originaalsust;

• võimalust teemat edasi arendada järgmistes töödes;

• võimalusi teoreetilise materjali hankimiseks ning andmete kogumiseks;

* võimalust minna süvitsi huvitavas ainevaldkonnas.

**2. Loovtööks võib olla** läbivatest teemadest lähtuv ja õppeaineid lõimiv:

1. Nõuetekohaselt vormistatud praktilised vaatlused või praktilised tööd/katsed koos teoreetiliste selgituste, analüüsi ja järeldustega;

2. Uurimistöö koos teemale vastava kirjanduse referatiivse ja läbiviidud küsitluse analüüsi ja järeldustega;

3. Lauamängu/ristsõnade koostamine ja valmistamine õpitöö meetodite mitmekesistamiseks (ajaloo, geograafia vms) koos kirjalike selgituste ja mängujuhendiga;

5.Praktiline töö koos teoreetilise osaga: plakati, joonistuse, kollaaži, reklaami jne seeria, omaloominguliste luuletuste, esseede/artiklite seeria vms – koos kirjalikult vormistatud žanrite/teoreetiliste põhimõte jms tutvustusega ja seoste näitamisega;

6. Matka/näituse/ürituse/näidendi korraldamine/lavastamine koos kogu juurdekuuluva planeeringu ja kalkulatsiooniga või tutvustuspäeva läbiviimine õppeprojektides ja üritustel osalenud õpilaste poolt koos nõuetekohaselt vormistatud teoreetilise osaga;

7. Õpilaskonverentsi ettekanne, huvialaringides või -koolides õpitud oskustel põhinev teoste või esemete esitlus koos kirjalikult esitatud teoreetilise osaga.

**3. Töö kavandamise üldised nõuded**

Loovtöö koostamise etapid:

1. Teemavaldkonna ja juhendaja valik.

2. Eesmärgi püstitamine.

3. Töö kirjanduse ja muude allikmaterjalidega.

4. Töö esialgse kava koostamine.

5. Andmete kogumine.

6. Loovtöö teostamine, meisterdamine, katsed ja vaatlused vms praktiline tegevus.

7. Teoreetilise osa analüüs: refereerimine, andmete töötlemine, tõlgendus, järelduste tegemine.

8. Töö kirjalik vormistamine.

9. Töö esitlus.

**4. Töö vormistamise üldised nõuded:**

Loovtöö teoreetiline osa on vormistatud arvutil. Töös on esitatud kõik vajalikud alalõigud (tiitelleht, sisukord, sissejuhatus, teemaarendus, kokkuvõte, kasutatud allikad, lisad)

Loovtöö peab olema sõnastatud korrektselt ja loogiliselt; tekst liigendatud lõikudeks. Kasutada tuleb selget ja täpset kirjakeelt, üldtunnustatud ja väljakujunenud terminoloogiat.

Lauseehitus olgu loomulik ja lihtne, võõrsõnadega liialdamata ja argikeelt kasutamata. Vältida tuleb autori mina-vormi liigset kasutamist.

Kirjutada tuleb nii lühidalt kui võimalik ja nii pikalt kui vajalik.

**4.1. Töö teoreetilise osa vormistamine**

Loovtöö vormistamisel arvestatakse loovtööde koostamise juhendi nõudeid.

Loovtöös sisalduvad joonised, skeemid, pildid, fotod nummerdatakse või kantakse vajadusel töö lisasse.

Arvutil trükitud loovtöö teoreetilises osas:

• lehe üla- ja allserva jäetakse vaba ruum 3 cm, lehe vasakusse serva 4 cm ja paremasse serva 2 cm vaba ruumi;

• kasutatakse reavahet 1,5 ;

• tähemärgi suurus on 12 punkti, kirjastiil Times New Roman või Arial;

• pealkirjad kirjutatakse paksus kirjas ja suuremalt: 16 punkti,

alapealkirjad 14 punkti ja 12 punkti;

• ei kasutata allajoonimist;

• kõik töö lehed nummerdatakse automaatselt kogu töö ulatuses ühesuguselt lehekülje alla;

• nummerdamist alustatakse tiitellehest, kuigi tiitellehele ei trükita lehekülje numbrit, vaid lehekülje number märgitakse alates teisest leheküljest;

• ei nummerdata töö lisade lehekülgi.

**4.2. Töö osade järjestus ja sisu**

Loovtöö koostamisel lähtutakse järgmisest struktuurist:

1. Tiitelleht

2. Sisukord

3. Sissejuhatus (töö tutvustus, teemavaliku põhjus ja eesmärk)

4. Töö põhiosa (peatükid ja alapeatükid)

5. Kokkuvõte (järeldused, mis õnnestus, mis läks oodatust halvemini)

6. Kasutatud allikate loetelu

7. Lisad

**1.Tiitellehele kirjutatakse:**

• kooli täielik nimetus,

• töö pealkiri, selle liik (s.o loovtöö),

• koostaja ees- ja perekonnanimi,

• klass

• juhendaja ees- ja perekonnanimi,

• töö kirjutamise koht ja aasta (vt lisa 1).

**2.** **Sisukord** tutvustab töö struktuuri - sisaldab iga alaosa pealkirja ja vastava lehekülje numbri. Sissejuhatus, kokkuvõte ja kasutatud allikate loetelu ei kuulu peatükkidena numereerimisele ja näidatakse sisukorras ilma järjenumbriteta. (vt lisa 2)

**3.** **Sissejuhatuses** selgitatakse töö teemat, põhjendatakse selle valikut ning sõnastatakse töö tegemise eesmärk (võib püstitada ka töö hüpoteesi). Lühidalt võib tutvustada uurimismetoodikat ja -meetodeid, samuti peamisi allikaid ning töö ülesehitust.

**4.** **Põhiosa** peab sisaldama loovtöö teema teoreetilist kirjeldust või selle analüüsi (tabelid ja joonised) ning uuringu tulemusi, kui tegemist on uurimistööga. Siin antakse ka uurimistöö puhul selgitused kasutatava metoodika osas ja töö tulemusena tehtud järeldused sissejuhatuses tõstatatud eesmärkidele või püstitatud hüpoteesile.

**5**. **Kokkuvõte** on iseseisev peatükk, mis on lühike kokkuvõte kogu tööst ja selle tulemustest.

**6. Kasutatud allikate loendi vormistamine**

**Kasutatud kirjanduse loetelu** peab sisaldama kõiki allikaid, mida töö käigus kasutati ja millele on viidatud. Igale loetelus olevale allikale peab töös leiduma viide.

Allikad loetelus antakse tähestikulises järjekorras.

**Raamat**

Autori nimi või autorite nimed, ilmumise aasta, raamatu pealkiri, kirjastuse nimi.

Näide: Edula, E. 2003. Koduümbruse linnud. Valgus.

**Artikkel ajakirjast**

Autori nimi, ilmumisaasta, artikli pealkiri, ajakirja nimi, ajakirja number, lehekülgede numbrid, millel artikkel asub.

Näide: Läänemets, U. 2003. Õppekavad erivajadustega lastele. - Haridus, nr 6, lk 10-12.

**Artikkel ajalehest**

Autori nimi, ilmumise aasta, artikli pealkiri, ajalehe nimi, kuupäev.

Näide: Kumberg, K. 2003. Nali on meie ainuke tõeline kaitseingel. - Postimees, 30.05.

**Autorita ja pealkirjata artikkel**

Artikli või repliigi tunnuslause, ilmumisaasta, ajalehe pealkiri, kuupäev.

Näide: A. Rüütli iseseisvuspäeva kõne Estonia teatris 2003. - Eesti Päevaleht, 24.02

**Artikkel teatmeteosest**

Artikli pealkiri, aasta, teatmeteose nimi, köite number, väljaandmiskoht, veeru või lehekülje numbrid.

Näide: Viieristi looduskaitseala 1998 - Eesti entsüklopeedia*.* 10. köide. Tallinn, lk 394.

**Artikkel Interneti koduleheküljelt**

Autori nimi, artikli /lehekülje pealkiri, täpne aadress.

Näide: Siibak, E. *Toataimed*. http//www.tba.ee/Lood/Toataimed.htm.

Kui materjal on ainult Internetis, peavad kõik viidatud artiklid olema salvestatud, kuna artikkel võidakse Internetist kustutada ja siis on töö autoril vajaduse korral viite korrektsust raske tõestada.

**7**. **Lisades** esitatakse materjal, mis töö käigus koostati, koguti või kasutamist leidis (nt küsitluslehed, mõõtmisprotokollid, joonised jms), samuti illustreeriv lisamaterjal (dokumendi- või fotokoopiad).

Lisad paigutatakse töö lõppu, kasutatud allikate loetelu järele.

Igale lisale antakse number ja pealkiri.

**8. Viitamine**

Kõik kasutatud allikatest pärinevad seisukohad ja andmed tuleb siduda viidetega.

Käesoleva töö puhul võib kasutada tekstisisest viitamist kui lihtsaimat: tsitaadi taha kirjutada sulgudesse autori perekonnanimi, teose väljaandmise aasta ja leheküljenumber (Lõugas, 1989, lk 4).

**5. Loovtöö esitamine ja esitlemine**

Valmis loovtöö esitatakse 1 nädal enne kaitsmist A4 formaadis paberil nn kiirköitjas ühes eksemplaris.

Kollektiivselt teostatud loovtööde puhul peab rühma iga liikme panus olema selgelt tõendatud ja nähtav. Meeskondliku töö puhul tehakse kokku üks kirjalik kokkuvõte ja esitlus.

Pärast töö valmimist tuleb tööd ka esitleda. Loovtöö esitlemine on avalik ning toimub kooli poolt volitatud komisjoni ees.

Töö esitlemiseks tuleb koostada esitlus.

Esitluses peab olema:

1. Esileht (teema, autor(id), juhendaja),

2. Teema valiku põhjendus ja töö eesmärgid,

3. Ülevaade loetud taustamaterjalist,

4. Lühike ülevaade töö käigust,

5. Töö tulemused ja järeldused,

6. Hinnang oma tööle.

**6. Loovtöö hindamine**

Tööd hinnatakse püstitatud sisuliste eesmärkide saavutamise, töö valmimise protsessi, töö vormistamise ja esitlemise järgi.

Hinnatakse 5-palli süsteemis, mille aluseks on töö hindamisel saadud punktide hulk (vt ka kooli hindamisjuhendi protsendipunkte).

Tööd hindavad juhendaja, retsensent ja komisjon, võttes arvesse järgmisi asjaolusid:

**Hinnatakse 100 punkti süsteemis, millest**

* **Töö protsess – 20 punkti**

autori panus teema valikul ja mõtestamisel, töö planeerimine ja tähtaegadest kinnipidamine, töösse suhtumine, autori aktiivsus, iseseisvus ja asjatundlikkus töö koostamisel/teostamisel

* **Töö sisu – 30 punkti**

töö vastavus teemale, sissejuhatuse/eesmärkide ja kokkuvõtte/tulemuste vastavus, teoreetilise ja uurimusliku/praktilise osa tasakaal, sisukus/kvaliteet

* **Töö vormistamine – 25 punkti**

Uurimistöö/teoreetilise osa ülesehitus, terviklikkus ja proportsionaalsus, viitamissüsteem kogu töö ulatuses, hea keelekasutus, vormistamisnõuetele vastavus

* **Kaitsmine – 25 punkti**

Kaitsekõne ja esitluse selgus, arusaadavus, olulise väljatoomine, esinemisoskus, kompetentsus küsimustele vastamisel.

**Loovtööde hindamise erisused grupi tasandil:**

**Töö tulemus sõltub iga liikme pingutusest ja panusest – mis võib kaasa tuua vastutustundetu liikme vahepealse tegevuse tõttu ka lõpptulemuse viletsama kvaliteedi.**

Seepärast

* teeb iga grupiliige oma töölõigu kohta kirjaliku vormistuse ülesannetest ja tulemustest ning esitleb seda komisjoni ees;
* hinnatakse grupi iga liikme tööpanust eraldi, vastavalt tööülesandele ja teostamisele grupis.

**Hindamisel arvestatakse järgmisi aspekte:**

1. Tööülesannete jaotuvuse otstarbekus ja tasakaal
2. Tööülesannete teostamise planeerimine ja tähtaegadest kinnipidamine
3. Tööülesannete täitmise korrektsus
4. Oma ülesannetest kokkuvõtte tegemine ja ülevaate andmine esitlusel
5. Grupikaaslaste hinnang iga liikme panusele

Lisa 1.Tiitellehe näidis

**Väätsa Põhikool**

**TÖÖ PEALKIRI**

Loovtöö

Autor: Mart Juurikas

8. klass

Juhendaja: Peeter Murakas

Väätsa 2013

Lisa 2. Sisukorra näidis

**SISUKORD**

Sissejuhatus………………………………………………………….....................................................3

1. Eesnimede tekkest…………………………………………..……….............................................4

2. Kuidas on riigikord reguleerinud eesnimede valiku………..…...…...............................7

3. Küsitluste tulemused…………………………………….…….….…............................................8

3.1. Nimi on pandud kellegi järgi……………………….…………............................................. 9

3.2. Nime valikul lähtuti teiste pereliikmete nimedest……………..….............................10

3.3. Nimevalikut mõjutas lapse olemus…………………………...….....................................11

3.4. Kes pani lapsele nime?......................................................................................... 12

Kokkuvõte………………………………………...………………....….................................................18

Kasutatud allikad…………………………………..………………….................................................19

Lisad……………………………………………………..…………….......................................................20